JR สุดฮอต! ปิดจ๊อบขาย “ไอพีโอ” 200 ล้านหุ้น ปักหมุดเทรด SET 30 พ.ย.นี้
JR สุดฮอต! ปิดจ๊อบขาย “ไอพีโอ” 200 ล้านหุ้น ปักหมุดเทรด SET 30 พ.ย.นี้
24 พ.ย. 2563

นายสมภพ กีระสุนทรพงษ์ กรรมการผู้อำนวยการ บริษัทหลักทรัพย์ ฟินันเซีย ไซรัส จำกัด (มหาชน) ในฐานะที่ปรึกษาทางการเงิน และผู้จัดการการจัดจำหน่ายและรับประกันการจัดจำหน่ายในการเสนอขายหุ้นสามัญเพิ่มทุนให้กับประชาชนทั่วไป (IPO) ของบริษัท เจ.อาร์.ดับเบิ้ลยู.ยูทิลิตี้ จำกัด (มหาชน) หรือ JR  เปิดเผยว่า การเปิดให้จองซื้อหุ้นไอพีโอจำนวน 200 ล้านหุ้นในราคาหุ้นละ 5.50  บาท  ระหว่างวันที่  20 และ 23-24 พฤศจิกายน 2563 ที่ผ่านมา นักลงทุน รวมทั้งนักลงทุนสถาบันให้ความสนใจอย่างล้นหลาม สะท้อนถึงความเชื่อมั่นในศักยภาพการเติบโต และปัจจัยพื้นฐานที่แข็งแกร่งของบริษัทฯ  ทั้งนี้ หุ้น JR จะเข้าจดทะเบียนในตลาดหลักทรัพย์แห่งประเทศไทย (SET) ในกลุ่มอตุสาหกรรมเทคโนโลยี หมวดธุรกิจเทคโนโลยีสารสนเทศและการสื่อสาร ในวันที่ 30 พฤศจิกายนนี้
“หุ้น JR เป็นผู้ให้บริการงานวิศวกรรมระบบไฟฟ้า และระบบสื่อสารโทรคมนาคมและเทคโนโลยีสารสนเทศ แบบครบวงจร มีความโดดเด่นในเรื่องการเติบโตอย่างก้าวกระโดด เนื่องจากมีปัจจัยขับเคลื่อนจากการได้งานเปลี่ยนสายไฟฟ้าอากาศเป็นสายไฟฟ้าใต้ดินตามเส้นทางรถไฟฟ้าสายสีชมพู และสายสีเหลือง ขณะที่อุตสาหกรรมสื่อสารโทรคมนาคม และเทคโนโลยีสารสนเทศมีการทยอยลงทุนทั้งจากภาครัฐและเอกชน โดยเฉพาะความต้องการใช้งานเทคโนโลยีใหม่ๆ จะทำให้มีโอกาสได้รับงานเพิ่มอย่างต่อเนื่องในระยะยาว
นอกจากนี้ JR ยังมีฐานะการเงินที่แข็งแกร่ง มีประสิทธิภาพการทำกำไรสูง ไร้หนี้  ซึ่งภายหลังจากเข้า SET แล้ว จะยิ่งทำให้บริษัทฯ มีศักยภาพเพิ่มมากขึ้น สนับสนุนการเติบโต  ถือเป็นหุ้นดีอนาคตไกลมีคุณสมบัติเป็นหุ้นระดับ 5 ดาว และน่าจะเป็นไอพีโอขวัญใจของนักลงทุน” นายสมภพ กล่าว
นายจรัญ วิวัฒน์เจษฎาวุฒิ ประธานเจ้าหน้าที่บริหาร บริษัท เจ.อาร์.ดับเบิ้ลยู. ยูทิลิตี้ จำกัด (มหาชน) หรือ JR กล่าวว่าภายหลังจากการระดมทุนในครั้งนี้ จะช่วยให้บริษัทฯ มีฐานทุนเพิ่มขึ้น ทำให้ JR สามารถเดินหน้าเข้าประมูลงานของภาครัฐ และเอกชนที่เป็นโครงการขนาดใหญ่มากขึ้น และจะมีการรุกขยายไปยังงานวิศวกรรมในอุตสาหกรรมอื่น ๆ เพิ่มเติม เช่น อุตสาหกรรมน้ำมันและก๊าซ   เพื่อกระจายแหล่งรายได้ และกำไรมากขึ้น ผลักดันการเติบโต และสร้างผลตอบแทนที่ดีให้กับผู้ถือหุ้นอย่างสม่ำเสมอ
“ณ สิ้นไตรมาส 3/2563 บริษัทฯ มีงานในมือที่ลงนามสัญญาแล้ว (backlog) อยู่ที่ 6,169.53 ล้านบาท ซึ่งจะทยอยรับรู้ในไตรมาส 4 ปีนี้อีก 322.50 ล้านบาท และส่วนที่เหลือจะทยอยรับรู้ปี 2564-2566 ซึ่งส่วนใหญ่เป็นงานโครงการเปลี่ยนสายไฟฟ้าอากาศ เป็นสายไฟฟ้าใต้ดินตามแนวรถไฟฟ้าสายสีเหลือง และสายสีชมพู หนุนรายได้ของบริษัทฯ ให้เติบโตอย่างต่อเนื่องในอีก 2-3 ปีข้างหน้า” นายจรัญ กล่าว